Source: https://justicemoldova.md/moldova-ramane-in-top-la-ctedo-si-in-2019-locul-5-dupa-numarul-de-cereri-raportat-la-populatia-tarii/
Timestamp: 2020-05-30 16:00:30+00:00

Document:
Moldova rămâne în top la CtEDO și în 2019: Locul 5 după numărul de cereri raportat la populaţia ţării – Justice Moldova
Executarea hotărârilor judecătoreștiJuriștii pentru Drepturile Omului
Moldova rămâne în top la CtEDO și în 2019: Locul 5 după numărul de cereri raportat la populaţia ţării
By Olga Cebanu 29 ianuarie 2020 No Comments
Curtea Europeană a Drepturilor Omului (CtEDO) a făcut public raportul de activitate pentru anul 2019. Conform raportului, la 31 decembrie 2019, 1.056 de cereri pendinte erau îndreptate împotriva Moldovei, aceasta situându-se pe locul 9 din 47 de state (1.204 de cereri în anul 2018 și locul 11).
Juriștii pentru Drepturile Omului scriu că, dintre acestea, 635 cereri vizând Moldova au fost alocate unui organ judiciar (814 cereri în 2017); 301 cereri au fost comunicate Guvernului (54 cereri în anul 2018); au fost pronunțate 54 hotărâri (33 hotărâri în anul 2018).
După numărul de cereri alocate unui organ judiciar raportat la populația țării, Moldova este pe locul 5, cu indicele 1,79 cereri la 10.000 locuitori. În 2018 Moldova la fel era situată pe locul 5, cu indicele de 2,29 cereri la 10.000 locuitori.
În privința Moldovei, pe parcursul anului 2018, Curtea a pronunțat 54 hotărâri (33 în anul 2018), dintre care în 39 hotărâri a fost constatată cel puțin o violare a Convenției din partea Republicii Moldova. În 14 cauze, în privința Moldovei, nu a fost constatată nicio violare a Convenției, fiind constatată responsabilitatea Federației Ruse în cinci cauze. Suma prejudiciilor pe care Guvernul Republicii Moldova a fost obligat să le achite reclamanților se ridică la 508.465 Euro, dublu față de anul anterior (234.191 Euro în anul 2018).
Analiza pe articole a hotărârilor Curții Europene a Drepturilor Omului pronunțate în cauzele moldovenești în anul 2019 relevă încălcarea următoarelor articole de către Republica Moldova:
Articolul 3 – Condiții inumane, tratament inuman și degradant/investigaţii defectuoase (6 cauze);
Articolul 5 – Dreptul la libertate și la siguranță (9 cauze);
Articolul 6 – Dreptul la un proces echitabil (27 cauze);
Articolul 8 – Dreptul la respectarea vieții private și de familie (4 cauze);
Articolul 10 – Libertatea de exprimare (1 cauză);
Articolul 13 – Dreptul la un remediu efectiv (3 cauze);
Articolul 1 din Protocolul nr. 1 din Convenție – Protecția proprietății (15 cauze).
Până la data de 31 decembrie 2019, CtEDO a pronunțat 441 de hotărâri împotriva Moldovei, dintre care în 385 a fost constatată cel puțin o violare a Convenției de Republica Moldova, pentru care au fost achitate prejudicii în sumă de circa 15 milioane de Euro. De remarcat este faptul că Moldova, după numărul de hotărâri și după numărul violărilor constatate, devansează state ca Germania, Spania, Norvegia, Olanda, Portugalia, care după numărul populație depășesc cu mult Moldova și care au aderat cu mult timp înainte la Convenția Europeană pentru Drepturile Omului.
Mai mult de jumătate din violările constatate în privința Moldovei sunt pentru încălcarea dreptului la un proces echitabil (191), protecția proprietății (128), tratamentul inuman și degradant (144), dreptul la libertate și siguranță (103).

References: Articolul 3

Articolul 5

Articolul 6

Articolul 8

Articolul 10

Articolul 13

Articolul 1